FVV qutqaruvchilari ekshn-kameralar bilan ta'minlanadi

O‘zbekiston Respublikasi Favqulodda vaziyatlar vazirligi qutqaruvchilari mart oyining oxirigacha qutqaruv ishlarini olib borish jarayonlarida o‘z harakatlarini qayd etish imkonini beruvchi «Ekshn» kameralari bilan ta'minlanadi, deb xabar bermoqda FVV axborot xizmati.
Ushbu yangilik qidiruv-qutqaruv jarayonlarini va boshqa ishlarni amalga oshirishda qutqaruvchilarning harakatlarini tahlil qilishga, ularning xatosini aniqlashga yordam berib, bu o‘z navbatida kelgusidagi tadbirlarni bexato va samarali bajarish choralarini ko‘rish imkonini beradi.
Andijon, Buxoro, Namangan, Toshkent viloyatlari qutqaruv tuzilmalari «Ekshn» kameralaridan foydalanishni boshlashdi. Ushbu kameralar yordamida qutqaruvchilar o‘z ishidan chalg‘imasdan, aholiga yordam berish tadbirlari hamda qutqaruv jarayonlarini tasvirga olishlari mumkin.
«Ekshn» kamera – raqamli kamera hisoblanib, ixcham va sifatli tasvirga oladi. Ushbu kamera kichik hajmga va yengil vaznga ega bo‘lib, u kaska va kiyim-kechak, jihozlar yoki har qanday kiyim elementlariga osonlikcha o‘rnatilishi mumkin.